Getuigskrifte - Hexrivier Opvoedkundige Sentrum
Wie sê dit beter as die ouers van oud-leerlinge by Hexrivier Opvoedkundige Sentrum
Ons oudste was van die begin af by die Sentrum. Sy is nou 'n student en dit het reg deur haar skoolloopbaan baie goed gegaan. Sy het by die Sentrum haar voete gevind en kon in die Hoërskool (HTS Drostdy) net van krag tot krag gaan, omdat die basiese vakke soos Afrikaans, Engels en Wiskunde reeds vasgelê was. Sy het nooit ekstra klasse nodig gehad nie en het haar Matriek met 'n gemiddelde A geslaag. Op sportgebied het sy glad nie teruggestaan vir enige van die groter skole se leerlinge nie. Ons het hierdie jaar 'n graad 8 leerling (Hoërskool Bloemhof) wat ook baie goed aangepas het. Sy is in 'n groot skool en het vinnig aangepas in die nuwe roetine.
Lees verder - Ouer getuigskrif
Ek dink dis enige ouer se grootste bekommernis dat sy kind nie in 'n groot (staatskool) sal aanpas nie.
Ons kan met die grootste vrymoedigheid sê dat ons dogter se aanpassing baie maklik was by haar nuwe skool. Haar grootste aanpassing was om weg te wees van die huis af (maar ek glo dis die geval vir enige kind wat na 'n koshuis toe gaan). As ek moet dink wat dit makliker gemaak het, moet ek sê, die feit dat hulle in kleiner klasse was by die Sentrum, hou 'n groot voordeel in dat enige probleem wat opduik, dadelik met alle erns aangepak en uitgesorteer raak, hetsy persoonlik of veral akademies.
Dit gaan goed met ons dogter (tans in graad 8) in HTS Drostdy – akademies en sosiaal. Vir my hang dit maar baie af van 'n kind se persoonlikheid. Ons kind hou van sosiaal wees, so sy het baie goed aangepas (is nie oorweldig deur die groot groep kinders nie). Akademies gaan dit ook goed.